google/wiki40b huggingface dataset:
Anvendt økologi

Anvendt økologi er studiet om hvordan mennesket påvirker økosystemet, reduserer biologisk mangfold og truer fremtidige økosystemtjenester. Anvendt økologi som begrep og eget fagområde (innen økologi) oppsto da det vitenskapelige tidsskriftet Journal of Applied Ecology ble etablert i 1964.
Til å begynne med ble forskningen konsentrert om det å øke jordbruksproduksjonen. I dag brukes imidlertid forskningen først og fremst til å utvikle tiltak som gjør det mulig for menneskeheten å kunne fortsette å bruke de biologiske ressursene på en bærekraftig måte. Forskere innen anvendt økologi bruker økologiske teorier, modeller og metoder for å løse reelle problemstillinger, og dermed oppnå en kunnskap som er nødvendig for å utvikle en bedre miljøforvaltning.
I Norge tilbyr Høgskolen i Innlandet masterstudium i anvendt økologi ved campus Evenstad.
Det forente kongerike Portugal, Brasil og Algarve

Det forente kongerike Portugal, Brasil og Algarve var et monarki bestående av Portugal, Brasil og Algarve. Det ble til da den portugisiske kongen Johan VI flyttet til kolonien Brasil under Napoleonskrigene i 1808. Kolonien Brasil ble oppgradert til kongerike, og kongeriket Portugal, Brasil og Algarve ble forent til en samlet stat under navnet Det forente kongerike Portugal, Brasil og Algarve gjennom en lov utstedt den 16. desember 1815.
I 1822 erklærte den brasilianske regenten Dom Pedro I, sønn av Johan VI, Brasils uavhengighet, som resultat av revolusjonen i Portugal i 1820. Han ble keiser Pedro I av Brasil, som betød slutten på dette forente kongeriket. Portugal anerkjente Brasils uavhengighet i 1825.
Sentralanlegget

Sentralanlegget er den norske regjerings krigshovedkvarter, og omtales gjerne som Regjeringens sentralanlegg. Anlegget ligger mellom Sundvollen og Åsa i Hole kommune i Buskerud, og er sprengt inn i fjellet mot Fiskebekkhøgda på Krokskogen.

Historikk

Sentralanlegget ble bygget i 1960-årene. Den kalde krigen og trusselbildet mot Norge gjorde det nødvendig med et anlegg hvor kongehus, regjering og sentralt nøkkelpersonell kunne evakueres til om det skulle oppstå en krise.
Under terrorangrepene i Norge 22. juli 2011 ble anlegget klargjort for bruk, ettersom regjeringskontorene i Oslo var satt ut av spill på grunn av terrorbomben. Dette kommer frem i dokumentaraboka Da terroren rammet Norge. Regjeringsmedlemmene ble ikke evakuert hit, i stedet ble det opprettet krisestab i Forsvarsdepartementet og i statsministerboligen.

Funksjoner

Sentralanlegget har to hovedinnganger fra veien mellom Sundvollen og Åsa. Disse ligger omtrent 300 meter fra hverandre, og møtes lengre inne i fjellet. Anlegget har kapasitet til å huse flere hundre mennesker, og inneholder blant annet situasjonsrom, hybler for kongehuset og regjeringen, sykestue (og operasjonssal) som skal bemannes av sikkerhetsklarert personell fra Rikshospitalet, restaurant/bar, sambandssentral, konferanserom for regjeringen, garasje, verksted og ulike lagre. Anlegget skal kunne være selvforsynt med strøm og vann. H.M. Kongens Garde og Heimevernet øver med jevne mellomrom på å evakuere regjeringsmedlemmer fra Oslo til anlegget.

Hemmelighold

På grunn av anleggets sensitive funksjon har beliggenhet og tekniske detaljer om Sentralanlegget vært preget av hemmelighold. Offisielt er dette fremdeles gradert informasjon, og anlegget er manipulert bort fra flyfoto. I 1980-årene ble avisa Ikkevold truet med straffeforfølgelse om de omtalte anlegget. I bøkene Vi som styrer Norge (Finn Sjue, Viggo Johansen og Pål T. Jørgensen) og Overvåket (Finn Sjue og Ronald Bye) blir anlegget og dets plassering omtalt. I disse bøkene ble det også fremsatt påstander om at Sentralanlegget hadde utstyr for telefonavlytting og annen overvåkning. Dette ble avvist av Lund-kommisjonen.
I april 2010 fortalte NRK at detaljert informasjon om anleggets plassering lå ute i søkbare nettkataloger, og at plantegningene lå åpent tilgjengelige i Riksarkivet. Disse ble senere fjernet. Aftenposten skrev i juni 2012 at til tross for myndighetenes påstand om at informasjonen er slettet, er informasjonen fremdeles fritt tilgjengelig. I desember 2018 påpekte Aftenposten at tross anleggets status som «hemmelig», heter det nærmeste busstoppet Natoanlegget.
Abdul Nashiru Issahaku

Utdanning og yrkeskarriere

Issahaku har en bachelorgrad i økonomi og ledelse fra International Islamic University i Malaysia, en MBA i finans og strategisk ledelse fra Maharishi University of Management i USA, og en doktorgrad (Ph.D) i internasjonale spørsmål fra Clark Atlanta University. 
Issahaku har tidligere jobbet i Verdensbanken, og var administrerende direktør (CEO) i Export Development and Agricultural Investment Fund (EDAIF) fram til han ble utnevnt til visesentralbanksjef i 2013. Han var også direktøør i sentralbanken, med ansvar for ni avdelinger, bl.a. økonomi, statistikk, forskning, jus og bankovervåkning. 
Da Henry Akpenamawu Kofi Wampah gikk av som sentralbanksjef ble Issahaku utnevnt til hans arvtaker, og han overtok stillingen 1. april 2016.
Gro Dahle

Bakgrunn og arbeid

Dahle er cand.mag. fra Universitetet i Oslo med studier i engelsk, idéhistorie, religionshistorie og psykologi. Hun har ellers utdannelse fra Statens formingslærerskole på Blaker og forfatterstudiet i Bø ved Høgskolen i Telemark, der hun var student i 1986.
Gro Dahle har utgitt diktsamlinger, prosabøker og barnebøker, særlig bildebøker for voksne og barn, såkalt allalderlitteratur. Hun har også skrevet fagbøker, sangtekster og teaterstykker og er representert i flere antologier. Bøkene hennes er oversatt til flere språk Dahle underviser også i kreativ skriving i Norge og Sverige. Hun har mottatt flere litterære priser og var festspilldikter under Festspillene i Bergen i 1999.
Gro Dahle er datteren til Øystein Dahle og gift med tegneren Svein Nyhus. Hun vokste opp i Tønsberg, Aruba og New Jersey. Hun er mor til illustratøren og barnebokforfatteren Kaia Dahle Nyhus. Hun har i radioprogram og avisartikler selv fortalt at hun har aspergers syndrom, en mild form for autisme.

Illustrasjoner fra barnebøker (utvalg)

Galleriet viser noen av Svein Nyhus' tegninger til barnebøker skrevet av Gro Dahle.
Justin Miller

Justin Miller (født 1990) fra USA ble kjent da han allerede som 5-åring var med i The Late Show with David Letterman på fjernsyn. To år senere gav han ut sin egen kokebok for barn kalt Cooking with Justin: Recipes for Kids (and Parents). Han er med dette verdens yngste kokk med egen kokebok. I 2003 gav han Marriott-hotellene råd om hva de skulle ha på barnemenyene sine.
Orkana Forlag

Orkana Forlag AS er et lite norsk forlag som ble grunnlagt i Stamsund i Lofoten i 1992. Forlaget har også kontor i Oslo, men har beholdt basen i Stamsund. Orkana gir ut sakprosa, skjønnlitteratur og barnebøker med tilknytning til kystmiljøer, nordnorske forfattere og temaer. Forlegger og redaktør er Elisabeth Johansen.
Furukveldvikler

Utseende

En middelsstor (vingespenn 13-15 millimeter), brunspraglete vikler uten noen slående særtrekk. Kanskje det beste kjennetgnet på arten er at vingespissen er rødlig.

Levevis

Larven lever i et rørformet spinn rundt nåler av furu (Pinus spp.). De voksne viklerne flyr fra mai til juli, gjerne i skumringen.

Utbredelse

Arten er utbredt i Vest-Europa. Den mangler i Øst-Europa men finnes videre østover til Japan, og i Nord-Amerika. I Norge er den bare funnet langs kysten fra Østfold til Vest-Agder.
Manuel Belgrano kraftverk

Manuel Belgrano kraftverk er et varmekraftverk i provinsen Buenos Aires i Argentina. Det har en installert produksjonskapasitet på 830 MW, fordelt på to turbiner. Anlegget ble påbegynt i 2006, og stod ferdig i 2009. Brenselkilden er naturgass og olje.
Anlegget er oppkalt etter Manuel Belgrano, en argentinsk økonom, jurist, politiker og militær leder som ble født i Buenos Aires i juni 1770.
Austvågøya

Samferdsel

Europavei 10 går langs Austvågøya fra Raftsundbrua i nordøst via Svolvær og Kabelvåg til Gimsøystraumen bru i vest. De to bruene knytter øya til henholdsvis Hinnøya og Gimsøya. Det er også riksvei til Henningsvær.
Det er fergeforbindelse mellom Fiskebøl på Austvågøya og Melbu på Hadseløya. Fergesambandet mellom Svolvær og Skutvik i Hamarøy drives i 2012 bare med to turer daglig i vintersesongen, og tre i sommersesongen. Det er også fergeforbindelse mellom Svolvær og Skrova.
Svolvær har anløp av Hurtigruta. I sommerhalvåret går sørgående hurtigrute innom Trollfjorden. Det er hurtigbåtforbindelse mellom Svolvær og Bodø. Hurtigbåten mellom Svolvær og Narvik ble nedlagt 30. november 2007, da «Lofast» ble åpnet.
Austvågøya har en flyplass, Svolvær lufthavn, Helle, på Helle, ca. 6 km øst for Svolvær.
Hundsebittet

Navnet Hunnsbettet

Navnet Hunnsbettet (også skrevet blant annet Hundsbitt, Hundsbit, Hundsbettet, Hunsbedt, Hunnsebettet og Hunsebettet) er veldig vanlig mange steder i Norge. Det brukes alltid om små jordområder som ligger innafor en gards naturlige tilhørighet men eies av en annen. Området her i Eidsvoll har et areal på 10 035 m² og var eid av Båtshaug gard, men ligger på det som ellers er jord under garden Bårli. Opprinnelsen til navnet på alle stedene med samme navn og opphavet til eierskiftene som en gang må ha funnet sted må stamme fra perioden mellom 1300 og 1600. og ingen er ennå helt sikre på hva navnet egentlig betyr. Tradisjonen sier at når en ble bitt av en hund så skulle eieren av hunden gi bort så mye jord som offeret kunne kaste over. Denne forklaringa er lite troverdig på grunn av uttalen hunnsebette som finnes flere steder. Man skulle forvente uttalen hunnebette om navnet kom av ordet hundebitt. På Romerike uttales navnet hunnsbette med enstavelsestone. Noen språkforskere har påpekt at disse plassene ligger på særdeles gode fiskeplasser i vassdrag, slik som også beliggenheta her ved Andelva, og har antyda at navnet heller kan ha noe med dette å gjøre. Det første leddet kan dermed være det gamle ordet hunn-, i betydninga fange eller gripe, som også har gitt navn til flere gode fiskeelver med navnet Hunn. Det er også vist at gardene som hunnsbettene opprinnelig må ha hørt til lå øde etter svartedauen. Det er rimelig at andre garder som ikke hadde like god fisketilgang da tok i bruk den gamle fiskeplassen på den nedlagte garden og senere påberopte seg eierskapet til stedet ved at det angivelig skulle ha vært erstatning for et hundebitt i fjerne tider. Etterleddet kan være -bit som på gammalnorsk betyr gressområde eller beite. Det samme navnet finnes også mange andre steder på Romerike og i resten av landet.
Campo di Fossoli

Campo di Fossoli var en deportasjonsleir i Italia under annen verdenskrig, i landbyen Fossoli ved Carpi i Emilia-Romagna. Den begynte som krigsfangeleir, ble så en konsentrasjonsleir for jøder, var så en politi- og transittleir, og stil lutt en oppsamlingsleir for arbeidere som skulle sendtes til Tyskland. Det var i alt 2844 jøder som ble braft til leiren, og av dem ble 2802 deportert videre.

Historie

Leiren (PG 73) ble etablert i mai 1942 av den italienske hær for britiske, sørafrikanske og new zealandske soldater og personell tatt som krigsfanger under militæroperasjoner i Nord-Afrika.  Den bestod som dette frem til 8. september 1943.
Den 5. desember 1943 ble den opprettet av den italienske sosialrepublikk som jødisk konsentrasjonsleir. Fra januar 1944 ble det også sendt tit politiske motstandere av den fascistiske regjering.  Det var i denne periode at de to første togene dro med fange til konsentrasjonsleiren Auschwitz (19. og 22. februar 1944). En senere konvoi tok med seg 650 andre fanger (noe som beskrives av Primo Levi tidlig i hans bok Se questo è un uomo - «Hvis dette er et menneske»). Leiren ble letet av italiebnske fascister til dette til 15. mars 1944.
Den ble deretter overtatt av SS som Polizei-und Durchgangslager som drev gjennom deportasjoner i stort tempo. Det ble gjennomført ca 5000 politisk eller rasistisk motiverte deportasjoner fra Fossoli til leirene Auschwitz-Birkenau, Buchenwald, Bergen-Belsen, Mauthausen og Ravensbrück, frem til august samme år. Det var i alt det minste åtte togstransporter, hvorav fem til Auschwitz.
Gorhams grotte

Gorhams grotte (engelsk Gorham's Cave) er en naturlig sjøgrotte i Gibraltar, betraktet som en av de aller siste kjente oppholdsstedene for neandertalerne før de døde ut. Den er lokalisert på sørsiden av Gibraltars odde, «the Rock». Da grotten først ble befolket lå den omtrentlig fem km fra sjøen, men på grunn av endringene i havnivået ligger den i dag kun noen få meter fra Middelhavet. Grotten er oppkalt etter en kaptein A. Gorham fra 2. bataljon i Royal Munster Fusiliers, et irsk infanteriregiment i den britiske hæren, som oppdaget grotten i 1907.

Arkeologi

Etter at den ble oppdaget har Gorhams grotte vært omfattet betydelig arkeologisk interesse. Utgravning av dette stedet har avdekket fire lag av stratigrafi (levninger). Det første nivået har gitt bevis for bruk av fønikere og karthagere fra tiden mellom 700-tallet til 200-tallet f.Kr. Nedenfor dette er det bevis på kortvarig neolittisk bruk. Tredje nivå har avdekket rundt 240 gjenstander fra øvre paleolittisk tid, med opprinnelse fra Magdalénienkulturen og Solutréenkulturen.
Nivå fire har avdekket 103 gjenstander, inkludert spydspisser, kniver og skraperedskaper, identifisert som tilhørende Moustérienkulturen, og viser gjentatt bruk av grotten gjennom tusener av år. Datering via akselerator massespektrometri (AMS) har gitt dateringer for dette nivået til mellom 33 000 og 23 000 år før vår tid. Forskerne mente at usikkerheter for denne tidsdybden har gjort kalibrering upraktisk. De har antydet menneskelig tilstedeværelse til minst 28 000 år siden og muligens 24 000 år siden. 
Ingen fossiler har blitt funnet som kunne tillate identifisering ved å peke enten mot neandertalere eller mot anatomisk moderne mennesker, eller til å assosiere med funn som er avdekket i det tilstøtende Abrigo do Lagar Velho i Portugal av et moderne menneske fra 24 500 år siden som etter sigende har vært artblandet med neandertaler. Moustérienkulturen er generelt identifisert med neandertalerne i Europa.

Verdensarv

Grottekomplekset ble i 2016 oppført på UNESCOs verdensarvliste.
Gedser

Gedsers historie

Navnet «Gedser» antas å stamme dra det olddanske getír med betydningen «gedehyrde» (geitegjeter) og ør. Samlet betyr stednavnet etterfølgende «gedehyrdens grusede strandbred». Ved et kampsted nordøst for Gedser lå der på 1200-tallet en kongsgård ved navn Gjedsergaard, som tilhørte Valdemar Seier. Allerede på dette tidspunkt var det skipsoverfart til Rostock i nærheten av gården. Det fortelles at isvintrene i 1546 og 1554 var så kalde, at det var mulig å krysse Østersjøen i hestevogn. 
På Gjedsergaard fant flere mindre historiske begivenheter sted: i 1431 foregikk det fredsforhandlinger med Tyskland på stedet, og i 1586 døde Frederik Is datter Elisabeth på gården, da hun var på vei hjem til Mecklenburg etter et besøk hos Tycho Brahe på Hven. En gang var det et større skogsområde omkring Gjedsergaard, men det ble svidd av av svenske soldater under krigen med Sverige 1658–1660. På midten av 1700-tallet rev man den gamle gården ned. En ny gård ble oppført i 1767. Denne ble senere ombygd i 1872. 
Gedser ble som den øvrige delen av Sydfalster, rammet av en voldsom stormflod høsten 1872. Stormen oversvømmet stort sett det meste av området og skylte avgårde hus, dyr og mennesker. Mange skip havarerte og strandet langs østkysten av Falster. Man vet med sikkerhet at 28 mennesker omkom ved den anledningen. På kirkegården i Gedesby står en minnestein over mange av de omkomne. Som en følge av dette bygde man en 16 kilometer langt dike langs Marielyst Strand for å beskytte seg mot Østersjøen. 
I 1884 fikk finansmannen C.F. Tietgen tillatelse til å føre opp et jernbaneanlegg og en trafikkhavn i Gedser, og to år etter stod det hele ferdig. I 1903 ble det etablert fergeforbindelse til Warnemünde og en ny stasjonsbygning ble innviet i Gedser samme år. Da man fryktet militære angrep fra Tyskland, ble stasjonen utstyrt med tårn og skyteluker vendt mot syd. I perioden 1951–1963 var det fergeforbindelse til jernbanestasjonen Großenbrode Kai ved Femernsund. Fra Großenbrode var det videre togforbindelse til Hamburg, og Gedser hadde på den måten gode trafikale forbindelser nordover til København og mot syd til Sentral-Europa.
Slesvig-Holsten-Sønderborg-Beck

Slesvig-Holsten-Sønderborg-Beck var en sidelinje til Slesvig-Holsten-Sønderborg av huset Oldenburg. Den ble grunnlagt av titulærhertugen August Philip av Slesvig-Holsten-Sønderborg-Beck, oldebarn av kong Christian III. August Philip tok navnet Beck etter riddergodset Beck i Westfalen, som han hadde kjøpt av sin søster Sophie Catherine.

Bakgrunn

Bakgrunnen for kjøpet av Beck var, at August Philips far Alexander vurderte at hans hertugdømme omkring Sønderborg på Als var for lille til å kunne deles. Fem av hans sønner arvet derfor kun tittelen hertug uten egentlig å ha et land å styre. Blant dem var sønnen August Phillip som derfor i stedet slo seg ned på Beck. 
Hans sønner og deres slekt tjente i preussiske, polske og russisker hærer, inntil sønnesønns sønnesønns sønn, hertug Frederik Vilhelm Paul Leopold, trådte i dansk tjeneste og i 1825 ombyttet navnet til Glyksborg. Med hans sønn Christian besteg slekten den danske, og senere samme år dennes sønn Vilhelm den greske trone. Huset Glyksborg ble med Christian IX i spissen blant Europas mest vidtforgrenede fyrstehus.
Folkeavstemningen om grønlandsk selvstyre 2008

Resultat

Forslaget fra de grønlandske styresmaktene ble godkjent av folket og vil tre i kraft 21. juni 2009, på 30-årsdagen for etableringen av selvstyret. Den grønlandske regjeringen uttalte at det var et «stort steg på veien mot uavhengighet». Avstemningen gir Grønland større selvstyre på 30 områder, blant annet kontroll over politistyrken, kystvakten og rettsvesenet. I tillegg vil dansk være offisielt språk bare frem til selvstyret utvides, da vil grønlandsk bli eneste offisielle språk. Oljeinntekter vil også bli fordelt annerledes: De første 75 millioner kronene vil gå til Grønland, mens de resterende inntektene vil deles likt med Danmark. Grønlenderne vil også bli folkerettslig anerkjent som en egen folkegruppe. Grønland vil videre motta mindre subsidier fra Danmark, som på tidspunktet for folkeavstemningen utgjorde rundt 30 % av Grønlands BNP.
Florentinske musikkreform

Florentinske musikkreform var en nyorientering av renessansemusikken mot resitativ solosang med natursann deklamasjon og sparsomt akkompagnement som pågikk i årene rundt 1580.
Sentrale i bevegelsen var den estetiserende kretsen rundt Giovanni de' Bardi i Firenze som var som mest aktiv i årene 1577–1582. Blant medlemmene var komponistene Giulio Caccini, Emilio de' Cavalieri, Vincenzo Galilei med flere, som inspirert av kretsens ideer om å gjenskape gamle greske melodi- og deklamasjonstradisjoner, skapte monodi og resitativ, musikkformer som brøt fullstendig med renessansemusikkens kunstferdige flerstemmige sang.
I 1590-årene videreførte den florentinske musikkmesénen Jacopo Corsi og komponisten Jacopo Peri ideene til den bardiske krets, og utviklet monodien til et verktøy for å skape større dramatiske uttrykk. Slik skapte den florentinske musikkreform grobunn for framveksten av musikkformene opera, oratorium, kantate og homofon instrumentalmusikk.
Fjærsynet

Fjærsynet er et norsk humorprogram som gikk på NRK fra 1982 og 1983. Programmet var skrevet og fremført av Trond Kirkvaag, Knut Lystad og Lars Mjøen, kjent som KLM. Fjærsynet var en av trioens parodier på TV-mediet, og serien parodierer kjente programmer fra NRK fra begynnelsen av 1980-tallet. 
I serien heter TV-kanalen MRK (Morsk rikskringkasting). Serien består av sju programmer, ett for hver ukedag. Programmene gjenspeiler en typisk fjernsyns-uke på NRK i 1983. Flere av programledernes navn er parodier og ordspill på kjente programledere i NRK på den tiden. Eyvind Solås ble for eksempel til Ølvin Seilas, Ingrid Espelid Hovig ble til Ingrid Gjespervi Trolig, Per Øyvind Heradstveit ble til Per Rødvin Herredsrett, mens Ivar Dyrhaug ble til Ivar Dyrtid. Serien ble sendt på lørdager, og ble regissert av Kent Nilssen og John Andreassen. 
I samtlige episoder var det satt opp et program om sauesykdommen «Bææædi», som hver dag måtte gå ut av ulike årsaker (for eksempel at programlederen var blitt forkjølet). Til slutt ble programmet vist på lørdag, da «Broadway Live - by satellite» gikk ut.

Utgivelser

Selve serien har per 2011 ikke blitt utgitt på DVD. Deler av serien finnes på DVD-ene KLM Klassikere 1, KLM Klassikere 2, KLM Klassikere 3 og KLM Klassikere 4. Disse inneholder det beste fra KLMs samarbeid. Deler av serien finnes også i Trond Kirkvaags egne filmer Bare Trond og Bare Trond 2. Disse filmene inneholder det beste fra Trond Kirkvaags sketsjer.
I januar 2014 la NRK ut hele serien på NRK TV.
Nedre Schlesien

Historie

Området ble innlemmet i det polske riket i 990 og forble slik til 1348 da det ble en del av Böhmen. Det kom under de østerrikske habsburgerne i 1526, og ble i 1742 avstått til Preussen som en følge av den østerrikske arvefølgekrig. Fra 1870 og frem til 1945 var Nedre Schlesien del av Tyskland, først som en del av provinsen Schlesien og deretter fra 1919 i form av provinsen Nedre Schlesien. 
Mot slutten av andre verdenskrig ble Nedre Schlesien okkupert av Sovjetunionen, og som følge av Potsdamkonferansen innlemmet i Polen (sammen med Schlesien, som erstatning for områdene Polen måtte avstå til Sovjetunionen i øst), og den tyske befolkningen tvangsforflyttet til Tyskland.
Norgesmesterskapet IPSC rifle

Norgesmesterskapet i IPSC rifle er et eller flere årlige mesterskap som kårer Norges beste skyttere innen dynamisk sportsskyting med rifle. Mesterskapene har IPSC level 3 status.
Tittelen går til den deltakeren innenfor divisjonen som skyter stevnet best sammenlagt («overall»). Dersom det er nok deltakere deles det i tillegg ut titler for kategoriene Lady (kvinner), Junior (deltakere under 18 år), Senior (deltakere over 50 år) og Super Senior (deltakere over 60 år).
Sverre Idland er den mestvinnende NM-skytteren gjennom tidene med 16 NM gull i Overall.

Norgesmestre

Følgende er en liste over regjerende og tidligere norgesemetre.
Liker herrer blonde piker?

Fakta om filmen

Arbeidstittelen til denne filmen var Lady Luck.

Bevaringsstatus

Filmen er bevart. En kopi befinner seg i samlingen til Library of Congress.
NHO Mat og Drikke

NHO Mat og Drikke er en medlemsstyrt og partipolitisk uavhengig arbeidsgiver- og næringspolitisk forening for virksomheter innen mat-, drikke- og bionæringen, tilsluttet Næringslivets Hovedorganisasjon (NHO).    
NHO Mat og Drikke organiserer mer enn 1.500 virksomheter over hele landet. Medlemsbedriftene sysselsetter nærmere 40.000 ansatte og arbeider innenfor mat- og drikkeproduksjon, skogbruk og tjenesteyting. Foreningen ble etablert i 2015. Administrerende direktør er  Petter Haas Brubakk.
Knut Sevaldsen Bang

Biografi

Han var sønn av magister, sogneprest Sevald Thomesen og hustru Margrethe Bang. Etter farens død i 1650 kom han til Danmark, hvor han ble sendt på Sorø Akademi. 1656 ble han dimittert av rektor Hans Sørensen Leth. 1662 ble Bang prest til Toten i Christiania Stift (se Hoff kirke på Lena i Østre Toten). Han etterfulgte sin nyss avdøde farbror magister Niels Thomessøn. I 1690 ble han tillikemed prost i Hadelands Prosti. 
Han giftet seg med Inger Blix som var datter av rådmannen i Fredrikstad, han Thomas Blix.
Bang skal ha vært hissig av natur, og hadde følgende en del stridigheter i sitt embete. Han utga flere religiøse skrifter, deriblant En ny Salmebog for Guds Børn i  Totens Menighed (1679) og katekismeforklaringen Dend søde oc velsmagende Catechismi Bryst-Melck (1681). Han etterlot seg også et manuskript med tittelen Ordbog eller Lexicon over Alle ... Banninger fra a. til o.

Kobberstikker

Bang regnes som en av Norges første kobberstikkere. Han har blant annet stukket tittelkobberet til sin egen bok Dend søde oc velsmagende Catechismi Bryst-Melck.  Her ser man melk strømme fra Kristi bryster, mens engler samler den opp i et kar hvorom menigheten er plassert. I medaljonger rundt om illustreres enkle, moralske råd som Act tiden vel. Tenck paa din Siel og Som Hønen sine, Vâr du saa dine.